SKRIFTLIG FORESPØRGSEL E-2703/99

af Chris Davies (ELDR) til Kommissionen

(12. januar 2000)

Om: Bomuldsproduktion i Asien

Ifølge en News Summary-notits offentliggjort af FN's informationscenter tidligere på året har FAO planer om et større projekt vedrørende miljøvenlig bomuldsproduktion i Asien finansieret af EU til fordel for Bangladesh, Kina, Indien, Pakistan, Filippinerne og Vietnam. Formålet med projektet er at begrænse landmændenes brug af insekticider og samtidig øge produktionen.

Vil Kommissionen forelægge nærmere oplysninger om dette projekt og bekræfte, at det hverken vil involvere brug af genetisk modificerede organismer eller true den biologiske mangfoldighed?

Svar afgivet på Kommissionens vegne af Christopher Patten

(25. februar 2000)

Formålet med dette regionale projekt er at udvikle en bæredygtig, rentabel og miljømæssigt forsvarlig produktion af bomuld i de seks deltagerlande (Indien, Pakistan, Kina, Bangladesh, Vietnam og Filippinerne). Dette foregår gennem udvikling, fremme og brug af integreret skadedyrsbekæmpelse (IPM) hos landbrugere og konsulenter. Integreret skadedyrsbekæmpelse (Agenda 21), som kombinerer biologisk kontrol og værtsplanteresistens med velegnede landbrugsmetoder, mindsker anvendelsen af pesticider, garanterer udbyttet og reducerer udgifterne, er miljøvenligt og bidrager til et bæredygtigt landbrug. Ved IPM lægges der følgelig stor vægt på sikring af biodiversitet og stærk nedsat brug af pesticider, hvilket kan ske uden brug af genetisk modificerede organismer (GMO).

Strategien i projektet, der netop er blevet påbegyndt ( november 1999), vil følge retningslinjerne i dokumentet Control of Pesticides and IPM, og vil bestå i progressiv skadedyrsbekæmpelse på basis af tre overordnede principper: indførelse af kontrol med anvendelse af pesticider, mindskelse af afhængigheden af pesticider og aktioner til fremme af integreret skadedyrsbekæmpelse.

Kommissionen er bekendt med, at organisationer i den offentlige sektor i Kina siden 1988 har foretaget betydelige investeringer i vegetabilsk bioteknologi, og at genetisk modificeret bomuld er blevet dyrket i kommercielt øjemed i visse egne af Kina siden 1998. Kommissionen har støttet udsendelsen af et hold af eksperter i biosikkerhed for at undersøge sikkerhedsforholdene, og de kinesiske myndigheder har opstillet biosikkerhedsforskrifter, som svarer til de internationale standarder.

Anvendelsen af transgene planter i landbruget har fundet hurtig udbredelse, men der er endnu ikke foretaget evalueringer af integreringen af transgene afgrøder i IPM-systemer og virkningerne heraf. Det vides endnu ikke, om sådanne afgrøder kan indgå som sikre og virkningsfulde komponenter i bæredygtige IPM-systemer. Alt dette vil indgå i drøftelserne med de kinesiske myndigheder om den kinesiske del af dette regionale EU-projekt, ligesom der vil blive taget hensyn til de sociale, kulturelle og miljømæssige faktorer, der har særlig betydning for Kina. Dette vil være en god lejlighed til at drøfte de forskellige synspunkter og nå til enighed om dyrkningsområder og bomuldsvarieteter, som hverken strider mod Kinas eller EU's indstilling til anvendelsen af genetisk modificerede planter.